Oulun poliisin rikosylikomisarion, Oulun seksuaalirikostapausten tutkinnanjohtajan Markus Kiiskisen mukaan uusia ulkomaalaistaustaisten tekemiä seksuaalirikoksia tulee todennäköisesti ilmi lähitulevaisuudessa koko maassa, ei pelkästään Oulussa.

Poliisin mukaan Oulun ja Helsingissä parhaillaan tutkittavalla raiskaustapauksilla ei näyttäisi olevan yhteyksiä toisiinsa.

- Sellaisia viitteitä ei ole, eikä myöskään Oulun tapauksissa näyttäisi olevan yhteyksiä toisiinsa. Vaikka näitä nyt näin monta onkin tullut esille, niin kaikkia tutkitaan erillisinä, eli mistään ringistä ei ole viitteitä, toteaa Kiiskinen.

TAUSTAA: Miehet jahtasivat 15-vuotiasta Nelliä kotiin asti: koululaistyttö pakeni henkensä edestä - hurja tositarina Oulun seksirikosvyyhdistä!

"Syksyllä paljastui yhtä aikaa useampia"

Ovatko nyt esiintulleet alaikäisiin tyttöihin kohdistuneet seksuaalirikokset vain jäävuoren huippu, vai vieläkö niitä tulee lisää?

- Kyllä jäävuorta näkyy jo enemmän kuin mitä sitä näkyi aikaisemmin, mutta pidän paljon mahdollisena, että näitä kyllä tulee vielä lisääkin. En osaa ottaa kantaa siihen, tuleeko niitä ilmi lähipäivinä. Toivon että ei tulisi, Kiiskinen vastaa.

Poliisi on edennyt uutisoitujen tapausten esitutkinnassa ripeästi ja ensimmäiset tapaukset siirtyvät syyttäjälle syyteharkintaan lähiviikkoina.

- Viime syksyn neljässä tapauksessa esitutkinta on siinä vaiheessa, että ne pyritään saamaan helmikuun aikana syyttäjälle syyteharkintaan. Tämä laajempi kokonaisuus, jossa tekijöitä on useampi, pyritään saamaan syyttäjälle kesään mennessä, kertoo Kiiskinen.

Oulussa on tullut ilmi kymmenen eri seksuaalirikosepäilyä, joista yhdessä nuorin uhri on vasta 9-vuotias.

- Se minkä takia näitä on nyt näin paljon, johtuu tilastollisesta poikkeamasta, eli niin sanottu piikki tuli loppusyksystä, kun näitä paljastui yhtä aikaa useampia. Toisaalta yhteistyö sosiaaliviranomaisten kanssa toimii hyvin. Osahan näistä tapauksista on tullut poliisin tietoon juuri viranomaisyhteistyön kautta, osa poliisin omien tutkimusten kautta ja osa hälytystehtävien kautta.

Lue myös: Tämä kaikki Oulun alaikäisiin kohdistuneesta seksirikosvyyhdistä tiedetään – poliisilta tärkeä ohje vanhemmille!

"Kaksi epäiltyä on vangittu"

Uusimmat neljä Oulun tapausta tulivat poliisin tietoon poliisin omien tutkimusten kautta.

- Se, onko tässä jotain systemaattista uutta ilmiötä olemassa ja jatkuuko tämä, edellyttäisi syvällisempää analyysiä. Nythän tähän on pystytty reagoimaan todella vahvasti ainakin varoittamis- ja valistuspuolella sekä poliisin että Oulun kaupungin puolelta. Oulun kaupunki on ryhtymässä väkeviin toimenpiteisiin, jotta ennaltaehkäisy saataisiin eri tasolle, mitä se tähän saakka on ollut, Kiiskinen toteaa.

Perjantaina 11.1. Oulun poliisi tiedotti neljästä uudesta seksuaalirikosepäilystä, joissa neljää alle 15-vuotiasta tyttöä oli käytetty seksuaalisesti hyväksi.

- Kaksi epäiltyä tekijää on vangittu. Kaksi alaikäistä tekijää on vapaalla jalalla, koska he ovat alle 18-vuotiaita eikä ole tutkinnallista perustetta eikä tarvetta vaatia heitä tutkintavangeiksi, sanoo Kiiskinen.

Poliisilla on kyseiset henkilöt seurannassa ja tekotapa ja -aika tiedossa. Esitutkinta jatkuu heidän osaltaan normaaliin tapaan eteenpäin.